Ke ne ka dira boikuelo jwa gore ba re neye sebaka sa go itlhalosa, mme re ne ra letlelelwa go bona mookamedi wa mapodise a sephiri. O ne a re bolelela a menne phatla gore ke ka ntlha yang fa re ne re kopiwa go tsamaya mme a umaka leina—João Gonçalves Mateus—seithuti sa me sa Baebele! O ne a bolela gore Portugal, go farologana le Boritane, e ka se ka ya letlelela motho go gana go dira dilo dingwe ka ntlha ya segakolodi. Ka gone, re ne ra tshwanela gore re tswe kwa Portugal, mme ke ne ka se ka ka tlhola ke kopana le João. Go tswa foo, dingwaga di le 26 moragonyana, a bo e ne e le boitumelo jang ne go mmona a na le mosadi wa gagwe le bomorwadie ba bararo fa Bethele e ntšha ya Portugal e ne e kgakolwa! Tirelo ya rona kwa Portugal ga ya ka ya nna ya lefela!—1 Bakorintha 3:6-9.